Jong Islamieten Bond

Jong Islamieten Bond (bahaso Balando, disingkek JIB, aratinyo: 'pakumpulan pamudo Islam') adolah organisasi pamudo pado maso pamarentahan Hindia Balando nan didirian di Batavia pado tangga 1 Januari 1925. Organisasi iko didirian dek para palaja Indonesia, nan mulonyo batujuan utamo maagiah kursus-kursus kaislaman kapado para palaja muslim; sainggo dapeklah tabangun raso ukhuwah antaro babagai pamudo muslim tapalaja dari babagai daerah di nusantara, nan sabalunnyo marupoan anggota dari pakumpulan-pakumpulan palaja kadaerahan sarupo Jong Java (badiri 7 Maret 1915), Jong Sumatranen Bond (badiri 9 Desember 1917), jo lain-lain.

JIB indaklah organisasi politik. Katuo tapiliah partamo pado Kongres JIB nan partamo taun 1925 di Yogyakarta, Samsurijal, kutiko maagiah sambutan manyampaikan, “Dalam kursus, kuliah jo debaik nan kami selenggarakan, kami bausao samaksimal mungkin untuak maningkekan pamahaman tantang agamo jo politik tarutamo dari poin Islam kapado anggota, tatapi JIB indak ka bagabuang jo kagiatan politik apopun". 

Susunan Panguruih Partamo JIB nan baru tabantuak adolah: Raden Samsurijal (katuo); Wibowo Purbohadidjojo (wakia katuo); Syahbuddin Latif (sekretaris I); Hoesin (sekretaris II), Soetijono (bandaharo I); jo So'eb (bandaharo II). Sabagai komisaris tasabuik Moegni, Thoib, Soewardi, Syamsuddin, Soetan Palindih, Kasman Singodimedjo, Mohammad Koesban, Soegeng, jo Haji Hasyim. Panitia Palaksana JIB baru ado ampek cabang: Batavia, Yogyakarta, Solo, jo Madiun. Kaduduakan Dewan Pimpinan Pusek (DPP) barado di Batavia.

Rujuakan

Kategori:Organisasi Islam di Indonesia
Kategori:Sijarah Indonesia